Gesteelde vuurwapen ná 24 jaar gevind | Maroela Media
(Foto verskaf deur die SAPD Oos-Kaap)
'n 61-jarige man en 'n 28-jarige vrou is in hegtenis geneem vir die besit van 'n ongelisensieerde vuurwapen en ammunisie ná 'n gesteelde vuurwapen in die voertuig gevind is waarmee hulle op die N2 naby Jeffreysbaai gery het.
"Beamptes van die Kouga-polisie was Vrydag besig met patrolliewerk op die N2 toe hulle 'n kennisgewing ontvang het oor 'n verdagte motor met 'n CF-nommerplaat," het sers. Majola Nkohli, woordvoerder van die polisie, gesê. Die motor het verby die Gamtoosbrug in die rigting van Humansdorp gery.
"Beamptes het vir die voertuig gewag en die polisie van Jeffreysbaai gekontak vir bystand. Die motor is oomblikke later op die N2 opgemerk en die bestuurder is opdrag gegee om stil te hou."
Die twee insittendes het ingestem dat die motor deursoek mag word en beamptes het beslag gelê op 'n 9 mm-pistool met sewe patrone. Die vuurwapen was in 'n klein swart sakkie versteek.
"Die voorlopige ondersoek het onthul die vuurwapen is 24 jaar gelede in 1997 in Gelvandale as gesteel aangemeld. Die twee verdagtes is in hegtenis geneem en sal na verwagting Maandag in die Humansdorp-landdroshof verskyn."
Brig. John Lebok, waarnemende distrikskommissaris, het gesê die vooruitgang in tegnologie het 'n positiewe bydrae tot misdaadbekamping. "Tegnologie verhoog die maniere hoe verdagtes met misdaadtonele verbind kan word. Deur gevorderde tegnologie kan 'n misdadiger se vryheid opgeskort word en hulle sal nie meer van die wet kan weghardloop nie."
*Die berig is gewysig sedert dit oorspronklik gepubliseer is. -Red
1 ongelisensieerde wapen en daar is nog hoeveel miljoene daar buite?
Dit wys jou wat gebeur as die polisie misdaad voorkoming doen in pleks van net altyd 'n misdaad wat reeds gebeur het te ondersoek.
Na 25 jaar perongeluk gevind nie goeie polisie werk nie.
grooot vreugde oor die verlore skaap wat hulle per toeval ontdek. dink net hoe kan dit wees as hulle begin om hul werk te doen en nie agter hoedjiep se swaapagtigheid te skuil nie